Ego frater Ernaudus, dictus abbas Longivadi, et ego frater Johannes, dictus abbas de Rupibus, notum facimus universis, presentibus pariter et futuris, quod dominus Galterius de Praeles, miles, pro salute anime sue et antecessorum suorum, in capitulo Regniacensi, nobis audientibus, integre laudavit et quitavit in perpetuum Deo et Beate-Marie et fratribus de Regniaco totam terram de Cortrumel, tam planam quam nemorosam et prata ibidem adjacencia, et quicquid in eisdem, juste vel injuste, aliquando reclamaverat. Laudavit hoc totum coram Theobaldo, preposito Avalonis et de Sinemuro, et coram multis aliis, Elisabed, uxor dicti Galterii, et Hugo, filius eorum, et Aalix, filia eorumdem. Ut igitur istud ratum et firmum in perpetuum perseveret, ad petitionem supradicti Galterii, presentem cartam sigillorum nostrorum munimine roboravimus. Actum est hoc, anno ab incarnatione Domini Mº CCº XVIº, mense maio.